Na osnovu člana 32v Zakona o nevladinim organizacijama (“Službeni list CG“, br. 39/11 i 37/17), a u vezi sa Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2022. godini (“Službeni list CG“, br. 24/2022) i Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs (“Službeni list CG“, br. 14/18), Komisija za raspodjelu sredstava za finansiranje projekata/programa nevladinih organizacija Uprave za bezbjednost hrane, veterinu i fitosanitarne poslove u oblasti zdravstvene zaštite biljabr. 04-309/22-521 od 01.06.2022. godine, objavljuje

**JAVNI KONKURS**

**„Uništavanje korovske biljke ambrozije i edukacija stanovništva o štetnosti ambrozije“**

za finansiranje projekata/programa nevladinih organizacija u oblasti

**zdravstvene zaštite bilja**

Pozivaju se nevladine organizacije koje imaju kapacitete i iskustvo da prijave projekte/programe na ovaj konkurs kojim mogu doprinijeti realizaciji prioriteta utvrđenih Sektorskom analizom za utvrđivanje predloga prioritetnih oblasti od javnog interesa i potrebnih sredstava za finansiranje projekata i programa nevladinih organizacija iz državnog budžeta u 2022. godini (03-312/21-3213/9 od 19.11.2021. godine), Zakonom o zdravstvenoj zaštiti bilja („Sl. list RCG” broj 28/06 i „Sl. list CG” br. 28/11 i 48/15) i Pravilnikom o fitosanitarnim mjerama za suzbijanje i uništavanje korovske biljke ambrozija – *Ambrosia artemisiifolia* L. ("Sl. list CG“, broj 55/2013), u oblasti zdravstvene zaštite bilja.

**Strateški ciljevi** čijem će ostvarenju doprinijeti projekti/programi nevladinih organizacija u 2022. godini su sprovođenje propisanih fitosanitarnih mjera u cilju zaštite zdravlja ljudi i zaštite životne sredine suzbijanjem korovske biljke ambrozije, koja ima negativan uticaj i na biodiverzitet i zdravlje ljudi jer izaziva alergije.

**Prioritetni problemi** u oblasti zdravstvene zaštite bilja koji se planiraju rješavati finansiranjem projekata/programa nevladinih organizacija su: smanjenje populacije korovske biljke ambrozije (na poljoprivrednim, nepoljoprivrednim kao i javnim zelenim površinama, a naročito na mjestima za rekreaciju, izletišta, nacionalni parkovi i sl., primjena mehaničkih mjera uništavanja ambrozije (ako je moguće) u cilju zaštite životne sredine i zdravlja ljudi i bilja, kao i edukacija stanovništva o štetnosti korovske biljke ambrozije i mjerama njenog suzbijanja.

**Ciljne grupe** su nevladine organizacije koje djeluju u oblasti zdravstvene zaštite bilja, a njihove prepoznate potrebe su aktivno učešće u zdravstvenoj zaštiti bilja organizovanjem akcija uništavanja korovske biljke ambrozije i edukacijom stanovništva o njenoj štetnosti.

**Aktivnosti nevladine organizacije** koje će doprinijeti ostvarenju strateških ciljeva i zadovoljenju potreba ciljnih grupa („prihvatljive aktivnosti za finansiranje“) su:

* izrada edukativnog materijala prilagođenog ciljnim grupama i njegova distribucija i promocija;
* edukacija stanovništva o štetnosti ambrozije: škole, poljoprivredni proizvođači, nacionalni parkovi;
* određivanje lokaliteta za sprovođenje akcije uništavanja ambrozije sa akcijom uništavanja ambrozije;
* dostavljanje periodičnih i završnog izvještaja o sprovedenim aktivnostima nadležnom organu za zdravstvenu zaštitu bilja.

Ukupan iznos sredstava koja se mogu raspodijeliti ovim konkursom je **20.000,00** eura.

**Najniži iznos** sredstava koji se može dodijeliti pojedinom projektu/programu je **1.000,00** eura, a **najviši** **2.000,00** eura.

**Rok realizacije je 31.12.2022. godine.**

Na ovaj konkurs nevladina organizacija može prijaviti najviše 2 projekta/programa, ali joj se **mogu dodijeliti sredstva samo za jedan projekat/program**. Ta nevladina organizacija **može biti i partner na samo jednom projektu/programu u okviru ovog javnog konkursa**.

**Prijavu projekta/programa na ovaj konkurs može podnijeti nevladina organizacija koja je:**

a) upisana u Registar nevladinih organizacija;

b) kroz ciljeve i djelatnosti u Statutu, definisala oblast od javnog interesa iz ovog konkursa kao oblast svog djelovanja;

c) predala poreskom organu prijavu za prethodnu fiskalnu godinu (bilans stanja i bilans uspjeha).

**Raspodjela sredstava iz ovog konkursa vrši se na osnovu sljedećih kriterijuma:**

1) doprinos prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti;

2) kvalitet prijavljenog projekta, odnosno programa;

3) kapacitet nevladine organizacije da realizuje prijavljeni projekat, odnosno program;

4) transparentnost rada nevladine organizacije.

**Bodovanje projekata, odnosno programa prema navedenim kriterijumima, vršiće se prema mjerilima i na način utvrđen Uredbom o finansiranju projekata i programa nevladinih organizacija u oblastima od javnog interesa (“Službeni list CG“, br. 13/18), na obrascu koji utvrđuje i objavljuje na svojoj internet stranici Ministarstvo javne uprave/www.mju.gov.me, a svaki projekat će bodovati po dva nezavisna procjenjivača, koji moraju obrazložiti dodijeljene bodove po svakom mjerilu.**

**Rok za podnošenje prijava** na ovaj konkurs je 30 dana od dana objavljivanja, odnosno zaključno sa 08.07.2022. godine do 14 časova.

Prijava projekta/programa dostavlja se isključivo na obrascu propisanom Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs (“Službeni list CG“, br. 14/18), a koji je dostupan i na internet stranici Ministarstva finansija www.mif.gov.me.

Uz prijavu na ovaj konkurs, **nevladine organizacije su dužne dostaviti**:

* fotokopiju rješenja o upisu u registar NVO;
* fotokopiju dijela statuta u kome su definisani ciljevi i djelatnost, odnosno oblast djelovanja NVO;
* fotokopiju akta o podnesenoj prijavi za prethodnu fiskalnu godinu poreskom organu (bilans stanja i bilans uspjeha).

**Popunjenu, potpisanu i ovjerenu prijavu neophodno je dostaviti u dva (2) primjerka u štampanoj verziji i jedan (1) primjerak u elektronskoj formi na CD-u u sadržaju istovjetnom štampanom primjerku**.

|  |
| --- |
| **Prijavu sa potrebnom dokumentacijom, uključujući i CD treba****poslati isključivo poštom na sljedeću adresu:**Uprava za bezbjednost hrane, veterinu i fitosanitarne poslove, Serdara Jola Piletića br. 26, 81000 Podgorica**sa napomenom:** **NE OTVARATI - prijava na Javni konkurs broj: 004/1-309/22-2243 pod nazivom****„Uništavanje korovske biljke ambrozije i edukacija stanovništva o štetnosti ambrozije“** |
| **U razmatranje će biti uzeti samo projekti/programi koji su dostavljeni na propisanom obrascu, sa potrebnom dokumentacijom i u roku, odnosno koji zadovoljavaju uslove propisane ovim konkursom**. |
| **Pitanja u vezi ovog konkursa mogu se postaviti elektronskim putem na adrese: tamara.popovic@ubh.gov.me i vladan.djuretic@ubh.gov.me, najkasnije do 07.07.2022. godine.** |
| Komisija za raspodjelu sredstava će **u roku od 15 dana od dana završetka ovog konkursa**, na internet stranici Uprave za bezbjednost hrane, veterinu i fitosanitarne poslove i portalu e-uprave **objaviti listu nevladinih organizacija koje nijesu dostavile urednu i potpunu prijavu**, uz ukazivanje na utvrđene nedostatke koji se odnose na prijavu, odnosno potrebnu dokumentaciju.**Nevladina organizacija sa pomenute liste je, u roku od pet dana od dana objavljivanja liste, dužna da otkloni utvrđene nedostatke, a u slučaju da se utvrđeni nedostaci ne otklone u propisanom roku, prijava se odbacuje**. |

**Predsjednica Komisije**

 **Tamara Popović**

**Br: 004/1-309/22-2243**

**Podgorica, 06.06.2022. godine**